বান্ধবীকে চমকে দিতে চেয়েছিল দু’জনে। চেয়েছিল নতুন গাড়ি নিয়ে বান্ধবীর সঙ্গে ঘুরে বেড়াতে। কিন্তু গাড়ি কেনার অর্থ আসবে কোথা থেকে? তাই এলাকারই ক্লাস থ্রি-র এক পড়ুয়াকে খুন করে মুক্তিপণ দাবি করে ওই দুই কিশোর। আপাতত গ্রেফতার হয়ে জুভেনাইল হোমে দু’জনের ঠাঁই হয়েছে। ঘটনাটি দিল্লির দ্বারকায়।
খুন হওয়া ক্লাস থ্রি-র ছাত্রর নাম ললিত শেখওয়াত। ষোল ও সতেরো বছরের এলাকার দুই কিশোর ললিতকে ‘ডান্স পার্টি’-তে নিয়ে যাওয়ার লোভ দেখায়। বাবা-মাকে না জানিয়ে ওই দুই কিশোরের সঙ্গে বেরিয়ে যায় ললিত। ফাঁকা জায়গায় নিয়ে গিয়ে ললিতকে গলা টিপে খুন করে দুই কিশোর। এরপর একটি নির্মীয়মাণ ফ্ল্যাটবাড়ির ভিতরে ভাঙা পাথর ও সুরকি-বালির মধ্যে দেহটি লুকিয়ে দেয়।
সন্ধ্যায় বাবা-মা ললিতের খোঁজ শুরু করেন। থানায় খবর দেওয়া হয়। পুলিশি তদন্তে সন্ধান মেলে ওই দুই কিশোরের। দু’জনেই তখন মত্ত অবস্থায় ছিল। পুলিশের কাছে খুনের কথা স্বীকার করে। সেই সঙ্গে জানায় বান্ধবীকে নিয়ে নতুন গাড়ি করে ঘুরতে যেতে চেয়েছিল, তাই ললিতকে অপহরণ করে মুক্তিপণ আদায়ের পরিকল্পনা। ললিত জীবিত অবস্থায় বাড়ি ফিরলে ধরা পড়ার সম্ভাবনা ছিল, তাই ললিতকে খুন করে দু’জনে।
নাবালক হওয়ায় দু’জনকেই জুভেনাইল বোর্ডের হাতে তুলে দেওয়া হয়। সেখানেই তাদের বিচার হবে।